Gielda- ja guovlodepartemeantta

Prop. 62 L

(2022–2023)

Proposišuvdna Stuoradiggái (láhkamearrádusevttohus)

Rievdadusat Finnmárkkulágas   
(rievdadusat Romssa ja Finnmárkku fylkkagieldda juohkima geažil)

Gielda- ja guovlodepartemeantta ráva njukčamánu 24. beaivi 2023,   
dohkkehuvvon stáhtaráđis seamma beaivve.   
(Støre-Ráđđehus)

# Láhkaproposišuvnna váldosisdoallu

Guovlo- ja gieldadepartemeanta ovddida dán proposišuvnnas Finnmárkkulága rievdadusevttohusa. Finnmárkkuláhka gusto Finnmárkku eatnamiid ja luondduvalljodagaid hálddašeapmái ja sisttisdoallá sierra ortnega mii lea earálágan go hálddašeapmi eará fylkkain riikkas.

Stuoradikki mearrádusa olis geassemánu 14. b. 2022 (Prop. 113 LS (2021–2022) S-oassi, Evtt. 452 S (2021–2022)) galgá Romssa ja Finnmárkku fylka juhkkojuvvot ođđajagemánu 1. beaivvi 2024 rájes. Finnmárku šaddá fas sierra fylkan.

Romssa ja Finnmárkku fylkkaid ovttastahttima oktavuođas mearridii Stuoradiggi lága juovlamánu 20. b. 2019 nr. 108 finnmárkkulága rievdadusaid birra (rievdadusat dan geažil go Romssa ja Finnmárkku fylkkat ovttastahttojuvvojit). Dás ledje mearrádusat lága geográfalaš doaibmaviidodaga birra, stivralahtuid válljema birra Finnmárkkuopmodahkii ja badjebáhcaga juohkima birra. Dát rievdadusat ledje dárbbašlaččat danne go lágas rievddai «Finnmárkku» namahusa sisdoallu.

Go Finnmárku dál fas šaddá sierra fylkan, de ferte láhka fas rievdaduvvot.

Go departemeanta árvvoštallá Finnmárkkulága rievdadit, de lea departemeanttas geatnegasvuohta konsulteret Sámedikki dan oktavuođas. Sámediggi ii leat háliidan konsulteremiid dáid rievdadusaid hárrái, muhto čujuha daid oaiviliidda mat sis ledje Finnmárkkulága rievdadeami konsulteremiin dalle go fylkkat ovttastahttojuvvojedje (Prop. 134 L (2018–2019)).

Sámediggi háliida ieš stivret man vuogi mielde stivra- ja várrelahtut Finnmárkkuopmodahkii galget válljejuvvot. Danne dáhttu Sámediggi Finnmárkkulága § 7 ja § 8 rievdaduvvot. Sámediggi oaivvilda ahte dát čoavddus doahttalivččii sámiid iešmearrideami ja Sámedikki iešheanalaš sajádaga. Sámediggi bivdá departemeantta árvvoštallat čađahit sierra proseassa dáid osiid rievdadeami hárrái Finnmárkkulágas. Sámediggi atná deaŧalažžan ahte departemeanta boahttevuođas čuovvola dán áššečuolmma.

Romssa ja Finnmárkku fylkkagielda lea ožžon vejolašvuođa ovddidit oaiviliid evttohussii. Sii eai atnán dan dárbbašlažžan.

# Departemeantta árvvoštallamat

Lágas lea čujuhuvvon Romssa ja Finnmárkku fylkii, Romssa ja Finnmárkku fylkkagildii, ja Romssa ja Finnmárkku fylkkadiggái. Departemeanta evttoha rievdadit teavstta nu ahte čujuhuvvo instánssaide «Finnmárkkus». Dainna lágiin mannat ruovttoluotta dan ortnegii mii lei ovdal go Romssa ja Finnmárkku fylkkagielddat ovttastahttojuvvojedje. Stáhtahálddašeaddji dáfus árvala departemeanta ahte láhkamearrádus hábmejuvvo dainna lágiin ahte doaibmá beroškeahttá das movt iešguđetge stáhtahálddašeddjiid ámmáha geográfalaš juohku leaš.

Finnmárkkulága § 7 regulere movt Finnmárkkuopmodaga stivralahtut galget válljejuvvot. Gustovaš mearrádusa mielde válljejit Sámediggi ja Finnmárkku fylkkadiggi goabbáge golbma lahtu ja persovnnalaš várrelahtuid. Departemeanta evttoha rievdadit ruovttoluotta dasa mii lei ovdal ovttastahttima. Finnmárkku fylkkadiggi galgá válljet golbma lahtu ja persovnnalaš várrelahtuid. Evttohus mielddisbuktá ahte Romssa beali fylkkadiggepolitihkkarat eai šat leat mielde mearrideame geat Finnmárkkuopmodaga galget stivret.

Lága 15. paragráfas daddjo ahte Finnmárkkuopmodaga stivra sáhttá mearridit ahte vejolaš badjebáza sáhttá máksojuvvot Romssa ja Finnmárkku fylkkagildii, Sámediggái dahje almmolaš oktasašávkki ulbmiliidda. Departemeanta evttoha ahte mearrádus rievdaduvvo nu ahte Finnmárkku fylkkagielda sáhttá leat okta dain vejolaš vuostáiváldiin. Dán mearrádusa maŋemus cealkagis daddjo ahte badjebáza mii juhkkojuvvo Finnmárkku fylkkagildii dahje almmolaš oktasašávkki ulbmiliidda galgá leat buorrin Finnmárkku ássiide. Departemeanta evttoha ahte mearrádus rievdaduvvo ruovttoluotta nu movt lei ovdal ovttastahttima. Cealkka šaddá dalle ahte badjebáza máksojuvvo Finnmárkku fylkkagildii, Sámediggái, dahje dakkár oktasašávkki ulbmiliidda, mat bohtet fylkka ássiide buorrin.

Movt gozihanlávdegoddái válljet lahtuid boahtá ovdan 16. §:s. Departemeanta evttoha ahte dat dárkkistanlávdegoddelahttu ja su persovnnalaš várrelahttu maid Sámediggi ii vállje, dan vállje Finnmárkku fylkkadiggi. Dát vuohki šaddá nu go lei ovdal ovttastahttima.

Romssa ja Finnmárkku stáhtahálddašeaddji namuhuvvo 18. ja 46. §§:in. Dát mearrádusat nannejit ahte Romssa ja Finnmárkku stáhtahálddašeaddji galgá leat almmolašvuođalága rihkkuma váidagiid váiddaásahussan. Departemeanta evttoha ahte mearriduvvo ahte váiddaásahussan galgá leat stáhtahálddašeaddji almmá fylkka namuheami haga. Dat mearkkaša dan stáhtahálddašeaddjeámmáha mii hálddaša Finnmárkku geográfalaš guovllu.

# Gulaskuddan

Láhkaevttohus ii leat leamaš almmolaš gulaskuddamis. Čielggadanbagadusa mielde galgá láhkaevttohus dábálaččat sáddejuvvot almmolaš gulaskuddamii. Das sáhttá spiehkastit jus gulaskuddan lea «čielgasit dárbbašmeahttun» («åpenbart unødvendig»), vrd. čielggadanbagadusa (utredningsinstruksen) čuoggá 3-3 nuppi lađđasa. Láhkarievdadus lea Stuoradikki mearrádusa čuovvoleapmi Romssa ja Finnmárkku fylkka juohkima birra, ja lea čielggas movt dat ášši ferte čovdojuvvot. Danne ii leat evttohus sáddejuvvon gulaskuddamii.

# Ekonomalaš ja hálddahuslaš váikkuhusat

Rievdadusat maid departemeanta evttoha leat dušše teknihkalaš rievdadusat mat leat dárbbašlaččat Stuoradikki mearrádusa dihte dan oktavuođas go Finnmárku fas ásahuvvo sierra fylkan. Rievdadusat eai mielddisbuvtte mearkkašahtti ekonomalaš ja hálddahuslaš váikkuhusaid.

# Mearkkašumit láhkaevttohusa iešguđetge mearrádusaide

Dáidda paragráfaide: § 7 nubbi lađas, § 7 guđát lađas, § 10 goalmmát lađas ja § 10 guđát lađas, § 16 vuosttaš lađas, § 16 viđát lađas ja § 31 nubbi lađas.

Nu movt láhka lea dál, de leat muhtin doaimmat ja barggut biddjojuvvon Romssa ja Finnmárkku fylkkadiggái. Ovdamearkka dihte vállje fylkkadiggi golbma stivralahtu ja persovnnalaš várrelahtuid, vrd. Finnmárkkulága § 7 nuppi lađđasa. Jus stivra ii nagot soahpat gii galgá leat jođiheaddji, de daddjo § 7 guđát lađđasis ahte fylkkadiggi vállje jođiheaddji ja várrejođiheaddji leaskalohkojagiid. 10. paragráfas leat njuolggadusat meahcceeatnamiid nuppástuvvon geavaheami ja gittaopmodaga luobaheami birra. Fylkkadiggi galgá maiddái nammadit ovtta lahtu dárkkistanlávdegoddái, vrd. § 16 vuosttaš lađđasa, ja fylkkadiggi galgá maiddái vuostáiváldit dárkkistanlávdegotti raportta, vrd. § 16 viđát lađđasa. Evttohus mielddisbuktá ahte dát doaimmat biddjojuvvojit Finnmárkku fylkkadiggái.

§ 15

Finnmárkkuopmodaga doaimma ulbmil ii leat čohkket badjebáhcaga, muhto jus lea gártan badjebáza, de sáhttá stivra mearridit juohkit eret olles dahje oasi doaimma badjebáhcagis. Departemeantta evttohus mielddisbuktá ahte dát mearrádus rievdaduvvo ruovttoluotta nu movt lei ovdal ovttastahttima. Mearrádus šaddá de ahte Finnmárkkuopmodaga stivra sáhttá mearridit ahte badjebáza ollásit dahje oassálassii máksojuvvo Finnmárkku fylkkagildii, Sámediggái, dahje dakkár oktasašávkki ulbmiliidda, mat bohtet fylkka ássiide buorrin.

§ 18 ja § 46

Dáin mearrádusain boahtá ovdan guhte lea váiddaorgána váidagiid hárrái almmolašvuođalága olis. Go lágas čujuhuvvo «stáhtahálddašeaddjái», de oaivvilduvvo dat stáhtahálddašeaddjiámmát mii hálddaša Finnmárkku geográfalaš guovllu.

Gielda- ja guovlodepartemeanta

rávve:

Ahte Gonagaslaš Majestehta dohkkeha ja čállá vuollái ovddiduvvon proposišuvdnaevttohusa Stuorradiggái Finnmárkkulága rievdadusaid birra (rievdadusat Romssa ja Finnmárkku fylkkagieldda juohkima geažil).

Mii HARALD, Norgga Gonagas,

nanne:

Stuorradiggi gohččojuvvo mearridit rievdadusaid Finnmárkkulágas (rievdadusat Romssa ja Finnmárkku fylkkagieldda juohkima geažil) mielddustuvvon evttohusa vuođul.

Láhkaevttohus

Finnmárkkulága rievdadeami birra   
(rievdadeamit Romssa ja Finnmárkku fylkkagieldda juohkima geažil)

I

Geassemánu 17. beaivvi 2005 lágas nr. 85 riektediliid ja eatnamiid ja luondduvalljodagaid hálddaheami birra Finnmárkku fylkkas galget čuovvovaš rievdadusat dahkkojuvvot:

Čuovvovaš mearrádusain rievdaduvvo dajaldat «Romssa ja Finnmárkku fylkkadiggi» čuodjat «Finnmárkku fylkkadiggi»:

§ 7 nubbi lađas, § 16 vuosttaš lađas, § 16 viđát lađas ja § 31 nubbi lađas.

Čuovvovaš mearrádusain rievdaduvvo dajaldat «Romssa ja Finnmárkku fylkkadiggi» čuodjat «fylkkadiggi»:

§ 7 guđát lađas, § 10 goalmmát lađas ja § 10 guđát lađas.

§ 15 vuosttaš lađas galgá leat:

Juos Finnmárkkuopmodagas lea báŋkoduksan, reaidaruhtan dahje sullasaš aktiivan, main lea gessojuvvon vejolaš vealggi ovddas, eambbo go dat mii dárbbašuvvo várrin váfistit doaimma, de sáhttá stivra mearridit ahte badjebáza ollásit dahje oassálassii máksojuvvo Finnmárkku fylkkagildii, Sámediggái, dahje dakkár oktasašávkki ulbmiliidda, mat bohtet fylkka ássiide buorrin.

Čuovvovaš mearrádusain rievdaduvvo dajaldat «Romssa ja Finnmárkku stáhtahálddašeaddji» čuodjat «stáhtahálddašeaddji»:

§ 18 nubbi lađas ja § 46 vuosttaš lađas.

II

Láhka gustogoahtá dan rájes go Gonagas mearrida.